苏轼
吊李台卿（并叙）
李台卿，字明仲，庐州人。
貌陋甚，性介不群，而博学强记，罕见其比。
好《左氏》，有《史学考正同异》，多所发明。
知天文律历，千载之日可坐数也。
轼谪居黄州，台卿为麻城主簿，始识之。
既罢居于庐，而曹光州演甫以书报其亡。
台卿，光州之妻党也。
我初未识君，人以君为笑。
垂头若病鹤，烟雨霾七窍。
敝衣来过我，危坐若持钓。
褚裒半面新，鬷蔑一语妙。
徐徐涉其澜，极望不得徼。
却观元妩媚，士固难轻料。
看书眼如月，罅隙靡不照。
我老多遗忘，得君如再少。
従横通杂艺，甚博且知要。
所恨言无文，至老幽不耀。
其生世莫识，已死谁复吊。
作诗遗故人，庶解俗子谯。